Tobias Grotkjær Elmstrøm (M), 2023-10-26:
Tak for ordet, og tak for at kalde mig fru.
Det handler helt grundlæggende om, at vi som samfund trækker en tyk streg i sandet over for de forbrydelser, som er helt utilgivelige, og det er voldtægt.
Ofre for voldtægt skal leve med de fysiske og de psykiske ar på krop og sjæl resten af livet.
Der er ingen tvivl om, at den kriminalitet, de er udsat for, ødelægger deres liv.
Det er utrolig svært for dem at komme videre med deres liv, særlig når de oplever, at retssystemet ikke tager forbrydelsen alvorligt, for hvordan skal man som offer føle retfærdighed, hvis det er, at gerningsmanden får lov til at afsone hele sin voldtægtsdom derhjemme med fodlænke?
Er det rimeligt, at man som offer kan møde sin gerningsmand nede i supermarkedet?
Det mener jeg bestemt ikke kan være rimeligt.
Jeg mener, at vi som samfund har et kæmpe ansvar for at beskytte ofre for grov kriminalitet.
Det er for mig at se slet ikke retfærdigt, at en voldtægtsforbryder kan afsone sin straf derhjemme og fortsætte sit liv i normale og vante omgivelser, mens offeret skal kæmpe
I Moderaterne mener vi, at hvis man begår voldtægt, skal man afsone sin straf i en fængselscelle og ikke med fodlænke.
Straffelovgivning skal ikke være på forbryderens præmisser, den skal være på samfundets og offerets præmisser.
I størstedelen af de seksuelle overgreb kender offer og gerningsmand faktisk hinanden som enten nuværende eller tidligere partnere, familiemedlemmer eller bekendte.
Der er også en ret tydelig sammenhæng mellem, om offeret og gerningsmand kender hinanden, og om overgrebet anmeldes til politiet.
Flere anmelder overgreb, hvis man ikke kender gerningsmanden.
Når nu vi har den her sammenhæng, er det jo helt grundlæggende vigtigt at sikre, at gerningsmanden kommer i fængsel og dermed så langt væk fra offeret som overhovedet muligt.
Jeg kunne også godt tænke mig lige at få sat nogle tal på.
I 2022 var der 228 personer, der afsonede en dom for voldtægt eller forsøg på voldtægt.
I henhold til kriminalforsorgens register fik 29 personer fodlænke på, hvor voldtægt var hovedkriminalitetsformen.
Når vi i dag med lovforslaget gør en ende på det, altså at voldtægtsforbrydere kan afsone med fodlænke, vil vi heller ikke risikere, at vores fængsler bliver overfyldt, for der er ingen tvivl om for mig som retsordfører, at det er vigtigt, at hele straffesagskæden fungerer.
Kriminalforsorgens belægning vil svare til, at cirka to fængsels- og arrestpladser bliver besat, og cirka ti pladser vil blive besat i et udslusningsfængsel.
Men selv hvis virkeligheden havde været en anden, må det aldrig være sådan, at det er kapaciteten i vores fængsler, der skal afgøre, hvilken retspolitik der føres i Danmark.
Derimod skal kriminelle idømmes straffe, der i langt højere grad afspejler forbrydelsens grovhed, og det er faktisk sådan, at Danmark er et af de lande i verden, der straffer absolut mildest.
Som udgangspunkt går jeg ikke ind for strengere straffe, jeg har meget fokus på de her kriminalpræventive tiltag i forhold til resocialisering og i forhold til andre alternativer til fængselsstraf, men når der er tale om voldtægt, skal det ikke være muligt at afsone med fodlænke.
For jeg mener, at det i forbindelse med voldtægt er utrolig naivt at tro, at grove forbrydelser som det udelukkende kan bekæmpes med bløde tiltag, og derfor er lovforslaget her meget, meget vigtigt.
Det skylder vi ofrene, og det skylder vi samfundet, og derfor støtter Moderaterne op omkring forslaget.